Respublikamızda payızlıq arpanın optimal səpin müddəti oktyabr ayının sonu, noyabr ayının əvvəlləri (25 oktyabr-5 noyabr) hesab edilir. Əksər rayonlarda arpa toxumunun səpin dərinliyi buğda ilə eynidir, yəni 4-6 santimetrdir. Səpin normaları torpağın münbitlik dərəcəsindən, su ilə təmin olunması, səpin müddətləri, sortların bioloji xüsusiyyətləri və s.-dən asılı olaraq müəyyənləşdirilir. Payızlıq arpanın səpin norması payızlıq buğdanın səpin normasına yaxındır. Respublikamızda arpanın optimal səpin norması 1 hektara 4 - 4.5 milyon cücərdilə bilən toxum hesab olunur ki, bu da 160-180 kiloqram dənə bərabərdir (Şəkil 6.18, Şəkil 6.19). Sahədə həddən artıq suyun yığılıb qalması payızlıq arpanın inkişafına çox pis təsir göstərir. Suvarılan rayonlarda payızlıq arpa səpini üçün sahəni hazırlayarkən əsas şumdan əvvəl sahədə mütləq arat suvarılmasını aparmaq lazımdır. Arat, əsasən, əsas şuma 10-12 gün qalmış aparılmalıdır. Suvarma norması torpağın quruması dərəcəsi və qrunt sularının dərinliyindən asılı olaraq müəyyənləşdirilir. Qrunt suyu çox dayazda – yer səthinə yaxın olan zaman 1 hektara sərf olunacaq suyun norması 800-1000kub metr, qrunt suyu çox dərinlikdə olarsa, 1500 kub metrə qədər su verilməsi tövsiyə olunur. Vegetasiya suvarmaları torpağın quraqlıq dərəcəsi və təsərrüfatda suvarma suyunun olmasından asılıdır. | Qarabağ-22 Cəlilabad-19 Baharlı Şəkil 6.20. Arpa sortları

Arpa sahələrində torpağın nəmişliyinin 75-80 faiz olması əlverişli hesab edilir. Vegetasiya suvarmalarının bitkilərin boruya çıxarılma, sünbüllənmə və dənin dolması fazalarında aparılması çox vacibdir. Hal-hazırda respublikamızda arpa sortlarından Cəlilabad-19, Qarabağ-22, Baharlı sortları daha çox becərilir (Şəkil 6.20). Payızlıq arpa bitkisindən yüksək məhsul almaq üçün onun toxum materialı düzgün seçilməlidir. Xəstəlik və ziyanvericilərə qarşı mübarizə üçün toxum materialı payızlıq buğdada olduğu qaydada dərmanlanmalıdır. Payızlıq arpanın ən yaxşı səpin üsulu darcərgəli (75 santimetr) və adi cərgəli səpin üsulları hesab edilir (Şəkil 6.19). Səpin normasının az götürülməsi bitkilərin seyrək olması və sahənin alaqlanmasına səbəb olur. Səpinin çox sıx aparılması isə payızlıq kollanma əmsalını azaldır, onun yerə yatırılmasını sürətləndirir. Payızlıq arpanın məhsuldarlığı əkinə edilən qulluqdan çox asılıdır. Payızlıq arpanın dən məhsulu optimal (əlverişli) müddətdə və itkisiz yığılmalıdır.