Biçinə başlamazdan əvvəl təsərrüfatlarda aşağıdakı hazırlıq işləri görülməlidir:

1. Kombaynlar ilk olaraq işlək hala salınmalıdır, onların tez sınan hissələrindən ehtiyatda saxlamaq məsləhətdir;
2. Sahədə yanğına qarşı mübarizə tədbiri üçün taxıl əkinlərinin ətrafı 3-3.5 metr enində zolaq şəklində şumlanmalıdır;
3. Xırmanlar təmizlənməli, anbarlar isə təmizlənib dezinfeksiya edilməlidir;
4. Avtotərəzilər və qapanlar təmir edilib hazır vəziyyətə gətirilməli, sonra möhürlənməlidir;
5. Biçilmiş məhsulun daşınması və qəbulu üçün lazım olan bütün mühasibat sənədləri hazırlanmalıdır;
6. Sahələrin biçin qrafiki tərtib olunmalıdır;
7. Kombaynlar və taxıl daşıyan nəqliyyat vasitələri - avtomobillər, lafetlər və s. təmir edilməlidir;
8. Suvarma şəraitində sahələrə gedən yollar hamarlanmalı, körpülər təmir edilməli və suvarma arxları torpaqla doldurulmalıdır;
9. Sahəni küləşdən tez azad etmək və küləşin keyfiyyəti itməmiş, onu daşımaq üçün küləşpresləyən ps-1.6 maşınları təmir edilməlidir, küləşi bağlamaq üçün məftil və kəndir tədarük edilməlidir;
10. Məhsulun biçilib daşınması, təmizlənməsi və anbara daşınması üçün cavabdeh şəxs və ya şəxslər təyin olunmalıdır.

Şəkil 5.3. Buğda sahəsinin biçilməsi

Bu hazırlıq işləri taxıl yetişənə kimi başa çatdırılmalıdır ki, biçin dənin tam yetişmə fazasının əvvəlində başlansın (Şəkil 5.3). Biçinin ləngiməsinə heç cür yol vermək olmaz. Çünki yetişdirilmiş taxıl sahədə qaldıqca məhsuldarlığı aşağı düşür. Bəzi sortların dəninin bir qismi sünbüldən tökülür, bitkilər güclü küləyin və yağışın təsirindən yatır, sünbülün qırılma qabiliyyəti artır və zərərvericilər dəni zədələyir. Tədqiqatlar göstərir ki, dənin tam yetişdirilməsindən 5 gün keçənə qədər məhsul yığılarsa, itki cüzi olar. Biçin iki həftə gecikərsə, məhsuldarlıq 15-20 faiz aşağı düşər. Bu gecikmə 3-4 həftə davam edərsə, məhsul itkisi 30 faiz və daha çox olar. Biçini gecikmiş sahələrin dəninin un və çörəkbişirmə keyfiyyəti pisləşir, dən həddən artıq quruyur. Biçin zamanı belə dənlər ya qırılır, ya da zədələnir, nəticədə onların cücərdilmə qabiliyyəti xeyli aşağı düşür. Deməli, taxılın qısa müddətdə yığılması nəinki məhsuldarlığın yüksəldilməsi üçün, həm də dənin və toxumun yüksək keyfiyyətini saxlamaq üçün vacib şərtdir.