Toxumların vaxtından qabaq səpilməsi taxılların böyümə və inkişafına lazım olan şəraiti yaratmır. Belə tez əkilmiş taxıl sahələri pas xəstəliklərinə tez tutulur, Hesse və İsveç milçəkləri və digər zərərvericilər ilə çox zədələnir (Şəkil 3.10). Tez əkilmiş sahələrdə bitkilər inkişaf edir, boruya çıxır və hətta sünbülləyir. Qışda şaxtanın təsirindən belə bitkilərin çoxu məhv olur. Respublikamızın ayrı-ayrı zonalarında payızlıq dənli bitkilər üçün aşağıdakı əlverişli səpin müddətləri müəyyən edilmişdir: Aran suvarma zonalarında oktyabrın 15-dən 25-ə qədər; Bu zonanın rütubətlə təmin olunmuş dəmyə rayonlarında isə oktyabrın 10-dan 20-ə qədər; Dağətəyi zonanın rütubətlə təmin olunmayan dəmyə rayonlarında sentyabrın 20-dən oktyabrın 5-ə qədər; Dağlıq zonada isə avqustun 20-dən sentyabrın 10-a qədər aparılmalıdır (Şəkil 3.11, Şəkil 3.12). | Səkil 3.11. Səpin üçün torpağın şumlanması Şəkil 3.12. Səpin yerinin hazırlanması

3.3.3. Dənli bitkilərin səpin norması

Əkinçilikdə çox vacib sayılan səpin norması aşağıda qeyd olunanlardan asılı olaraq xeyli dəyişə bilər:

• Sələflərdən (özündən əvvəl əkilən bitki);
• Torpağın münbitliyindən;
• Sahənin gübrələnmə dərəcəsindən;
• Səpin müddətindən;
• Sortların bioloji xüsusiyyətlərindən;
• 1000 dənin kütləsindən;
• Toxumun təmizliyindən;
• Toxumun cücərdilməsindən;
• Səpin üsulu və digər amillərdən asılı olaraq xeyli dəyişə bilir.