Mübarizə tədbiri. Alaqlara qarşı ciddi mübarizə aparmaqla biçini tez başa çatdırmaq lazımdır. Yazda 1 kvadrat metr taxıl sahəsində 1-2 ədəd ziyankar bağacığın böcəkləri müşahidə edilərsə, dərhal aşağıda verilən insektisidlərdən hər hansı birindən 300 litr suya qarışdırılıb aşağıdakı normaya uyğun olaraq sahəyə çilənməlidir:
• 1 hektara 0.3-0.4 litr Desis;
• Karate 0.4-0.6 litr 1 hektara;
• Arrivo 0.3 litr 1 hektara.

Aqrotexniki mübarizə olaraq əkinlərdə seyrəkliyə yol verilməməli, səpin normasına düzgün riayət olunmalıdır. Alaq otlarına qarşı müntəzəm mübarizə aparılmalıdır. Taxıl vaxtında və itkisiz toplanmalı və taxıl biçinindən sonra dərin şum (20-25 santimetr) aparılmalıdır.

4.9.2. Taxıl böcəyi Əsasən, respublikanın dəmyə əkin sahələrində geniş yayılaraq taxılın məhsuldarlığını xeyli aşağı salır. O, payızlıq və yazlıq buğda, arpa, çovdara çox zərər verir (Şəkil 4.41). Sürfələri payızlıq əkin sahələrində 15-20 santimetr dərinlikdə yaşayır (torpağın içində). May ayında isə böcəklər əkin sahələrində artıq görünməyə başlayır. Onlar gecələr dən ilə qidalanır, gündüzlər isə bitki qalıqları altında gizlənir. Yayda istilər başlanan kimi təxminən iyun ayının axırında böcəklər torpağın 30 santimetr dərinliyinə gedərək sentyabrın əvvəllərinə qədər yuxuda olur. Payızın sərin havaları başlayanda (təxminən sentyabr ayının sonlarında) taxıl böcəyi dərin şum aparılmayan sahələrdə kövşənlər, quru alaq otları, ot və saman topalarının altına yığışır. Yeni cücərtilər əmələ gələn vaxtda zərərvericilər güclü qidalandığı üçün əkin sahəsində 35-40 faiz seyrəklik əmələ gəlir. | Şəkil 4.41. Taxıl böcəyi

Mübarizə tədbiri. Taxıl böcəyinə qarşı mübarizə vaxtında və düzgün tətbiq edilməlidir. Növbəli əkin dövriyyəsinin tətbiqi və digər aqrotexniki tədbirlər yaxşı təsir etməsə və taxıl böcəyi kütləvi yayılarsa, bu halda kimyəvi mübarizə metodu tətbiq edilməlidir. Əgər bir kvadrat metr sahədə 6-10 ədəd zərərverici tapılarsa, aşağıda verilən insektisidlərdən hər hansı birindən 300 litr suya qarışdırılıb aşağıdakı normaya uyğun olaraq sahəyə çilənməlidir:
• 1 hektara 0.3 litr 25 faizli Arivo;
• 1 hektara 0.3-0.5 litr 25 faizli Boldok ES;
• 1 hektara 0.3-0.4 litr 25 faizli Desis;
• 1 hektara 0.4-0.6 litr 55 faizli Karate.